-	Min kone kommer og siger, at det lugtede af røg, så gik vi ud på parkeringspladsen og kunne se røg fra skuret. Vi har gas i bygningen ved siden af skuret, så det var det første, jeg tænkte på, at ilden ikke skulle tage fat i det og lave en eksplosion. Det siger Mogens Sønderkær, der er campingpladsen Nordstrand Camping i Frederikshavn. Han måtte genne nysgerrige campister og andre væk fra området, da han netop frygtede det værste. - Jeg sagde, at de skulle komme væk og ikke stå at kigge på, fordi gasflaskerne kunne måske eksplodere, så jeg sagde, at de skulle gå langt væk ned i den anden ende af campingpladsen, fortæller Mogens Sønderkær. Heldigvis viste det sig, at branden holdt sig på den rigtige side af brandvæggen, det vil sige, at ilden ikke nåede derind, hvor gasflaskerne helt efter bogen er opbevaret. - Nu har vi det fint igen, men hjertet sad oppe halsen, da vi ikke vidste om, ilden ville nå ind til gasflaskerne. Jeg tænkte kun på folks sikkerhed, fortæller campingpladsejeren. Skader for en million kroner Hans vurdering er, at det er en kompressor, der har startet branden, måske fordi den er kortsluttet,  men det er der lige nu teknikere på stedet til at undersøge. Imens kan Mogens Sønderkær se på sorte og udbrændte rester af et skur, der husede en stor del af campingpladsen små og store maskiner. Det drejer sig om, at omkring halvdelen af skuret nu er brændt ned. -	Alt inde i skuret er brændt. Det er en træbygning, og når det først får fat i træet, så får det rigtig fat og det går stærkt, lyder det fra campingpladsejeren. Der er tale om blandt andet en traktor, der er udbrændt, og Mogens Sønderkær vurderer, at skaderne når op i omegnen af en million kroner.

Opsummering:
Ejeren af campingpladsen Nordstrand Camping frygtede for, at en forholdsvis lille brand ville få katastrofale følger, da et skur med maskiner og gasflasker pludselig stod i lys lue.